F'dawn ix-xhur diversi huma dawk li qed jaraw li l-Partit Laburista wiegħed, iddikjara ħafna li llum m'huwiex qiegħed iwettqu. Hemm żona griża fil-politika bejn dak li l-politiku jgħid, jintrabat li jagħmel u dak li l-poplu lest li jaċċetta. Żona li fiha hemm min huwa lest jagħlaq għajn għal dak li ma jkunx jista' jseħħ minkejja l-volontajiet tajba jew le ta' dak li jkun. Hemm min jiddikjara ġenwinament dak li jixtieq li jseħħ, però meta jidħol fil-Gvern isib lilu nnifsu f'pożizzjonijiet fejn sforz iċ-ċirkostanzi, tibdiliet u nuqqas ta' għarfien tal-fatti, ma jistax. Dan diversi f'dan il-pajjiż jaċċettaw. Biss hemm sitwazzjonijiet fejn il-poplu jsibha diffiċli ħafna biex jibla'. Sitwazzjonijiet li fihom il-partit fil-Gvern daħal għalihom b'ħidmiethu, tort u responsabbiltà unika tiegħu. Sar diskors żejjed. Kritika inġusta u bla sens. Fl-aħħar tal-ġurnata lkoll nafu li dak li tgħid fil-politika Maltija, il-poplu jippretendi li twettqu. Proprju għalhekk li s-sitwazzjoni għall-amministrazzjoni tal-ġurnata qegħda biċċa biċċa tersaq iktar lejn it-tarf. Il-pajjiż, sforz il-propaganda qawwija li kien hemm fl-aħħar ħames snin, kien konvint li l-Gvern Nazzjonalista kien inkompetenti u li kien ser itella' wieħed mimli bl-effiċjenza, responsabbiltà, onestà u trasparenza. Tul dawn il-jiem l-affarijiet marru verament għall-agħar għal dan il-Gvern. Ftit forsi huma dawk li qed jifhmu li issa l-pajjiż qiegħed jifhem li preparazzjonijiet ma kienx hemm. Qed imissu b'idejhom li ftit mill-ministri għandhom l-abbiltajiet li jifhmu l-problemi u jikkontrollaw dak li huwa għaddej taħthom. Mhux ser noqgħod nippunta naħa jew oħra sabiex ma jkunx hemm min jieħu għalih, però s-sitwazzjoni fit-traffiku tal-pajjiż marret verament il-baħar f'dawn il-jiem tas-sajf. Id-diversi persuni li daħlu ġodda ġodda f'pożizzjonijiet naħa u oħra, flok saru sabiex naraw bidliet sarrfu biex morna lura. It-trasport pubbliku ma jistax jieħu r-ruħ. It-traffiku fil-pajjiż jinsab imwaħħal jum wara jum u iktar ma jgħaddu l-ġranet, is-sitwazzjoni qegħda teħżien. Il-verità hija li l-kumplikazzjonijiet kibru. Il-pajjiż ma jistax jaħdem tajjeb jekk ma jkollux sistema tajba tat-traffiku. It-trasport pubbliku huwa m od u dak privat ieħor. Żgur mhux forsi, diversi qed jiddependu mit-trasport tagħhom sabiex imorru għax-xogħol u għall-qadjiet tagħhom. Mhux biss, imma lkoll nafu li inċident tat-traffiku naħa tal-pajjiż jagħlaq u jwaqqaf it-traffiku f'diversi bnadi oħra. Hemm konsegwenzi li jitwieldu minn dan. Għalhekk, kull gvern li għandu idea tal-affarijiet jifhem li ma jistax ma jagħtix attenzjoni massima għal dan kollu. Minflok, kif qed naraw, altru dak li qalu li se jwettqu qabel l-elezzjoni u altru dak li qed jiġri llum. Rajna xeni li verament, bi ftit għaqal u sens komun setgħu faċilment jiġu evitati. Il-pajjiż għaddej minn mument ikrah fuq dan u żgur li mhux ser jinsa minn dak li għadda. Anke jekk l-affarijiet għada pitgħada jiġu għan-normal, xorta l-inkompetenza u n-nuqqas ta' preparazzjoni ħarġu fil-beraħ. Il-kuntrast huwa evidenti. Bħalma huwa wkoll ċar li t-tmexxija fil-Gvern mhix qegħda toqgħod attenta sabiex iżomm l-indafa u t-trasparenza. Ma' kull ġurnata qed naraw b'diversi stejjer ta' aġir li, biex ngħidu l-inqas, huma dubjużi. Kull min qeigħed fit-triq m'huwiex jemmen dak li qed jingħadlu mill-Gvern. Proprju għax qiegħed iqabbel bejn dak li ngħadlu, dak li kellu u dak li għandu llum. Tant hawn każijiet li huma minnhom infushom tal-mistħija, tant għandna eżempji ta' kif ma għandekx taġixxi fit-tmexxija tal-pajjiż, li ħafna qed jaraw ferm iktar ċar minn qatt qabel il-piż veru tal-Gvern. Il-bużżieqa verament qegħda tinfaqa' waħda u sewwa. Il-Gvern Nazzjonalista ma kienx żgur perfett, biss kien superjuri għal dan fl-għaqal u fl-attenzjoni tiegħu. Proprju għalhekk li ħafna qed jaraw li dan ma huwiex il-Gvern li vvutaw għalih. Proprju għalhekk li diversi qed iħossu li kien hemm dożi qawwija ta' daħk fil-wiċċ. Hemm forom varji ta' rabji li qed jinġabru u jikbru. Ta' dawk li jħossu li ma kellhomx jiġu ngannati kif ġew. L-aħgar f'dan kollu huwa li flok hemm aċċettazzjoni ta' dan, hemm minflok min għadu jiċħad, jinnega u jaħrab mill-problemi. L-Eżekuttiv huwa maqsum bejn ftit li jridu li l-affarijiet isiru sewwa u l-maġġoranza li tilfet rasha fil-kampanja ta' min jagħmel l-iktar pjaċiri. Jekk ġewwa l-kurituri tal-poter dan il-messaġġ, din is-sitwazzjoni mhix qegħda tasal, allura hemm gravità mod. Jekk qegħda tasal u mhux qed jittieħdu passi, allura dħalna fi traġedji ikbar. Il-Partit Nazzjonalista jista' jiggwadanja elettoralment, però l-pajjiż qiegħed jitlef. Telf li lkoll nafu li rridu nħallsu għalih u finalment jerġa' jiġi lura f'ħoġorna li għada pitgħada nkunu rridu niddrittaw u nirranġaw.
Altru tgħid u altru twettaq